KIRJALLINEN KYSYMYS E-0881/98 komissiolle esittäjä(t): Nikitas Kaklamanis (UPE) (26. maaliskuuta 1998)

Aihe: Poliisin, palokunnan ja sairaankuljetusautojen hätänumerot EU-maissa

Tiedetään, että EU:n jäsenvaltioiden välillä on havaittavissa eroja siinä, mitkä ovat poliisin, palokunnan ja sairaankuljetusautojen hätänumerot. Tämä erilaisuus synnyttää ongelmia niiden jäsenvaltioiden asukkaille, jotka ovat virkistys- tai työmatkalla toisessa EU:n jäsenvaltiossa ja joutuvat tilanteeseen, jossa heillä olisi pakottava tarve kutsua kiireisesti paikalle poliisi, palokunta tai sairaankuljetusauto, mutta he eivät pysty sitä tekemään, koska he eivät tiedä sen maan hätänumeroita, jossa he ovat.

Haluaisin saada tietää Euroopan komissiolta, aikooko se tehdä aloitteen hätänumeroiden yhdenmukaistamiseksi unionin jäsenvaltioissa, mikä helpottaisi kaikkia sen kansalaisia, sillä he eivät enää joutuisi hukkaamaan kallista aikaa löytääkseen oikeat numerot, kun samaan aikaan ihmishenkiä on vaarassa.

Komission jäsenen Martin Bangemannin komission puolesta antama vastaus (15. toukokuuta 1998)

Arvoisa parlamentin jäsen korostaa yhtenäisen eurooppalaisen hätänumeron tarvetta. Parlamentti ja muut toimielimet tunnistivat tämän tarpeen jo 1990-luvun alussa.

Neuvosto teki 29. heinäkuuta 1991 yhtenäisen Euroopan hätänumeron käyttöön ottamisesta päätöksen 91/396/ETY ((EYVL L 217, 6.8.1991. )). Päätöksen mukaan jäsenvaltioiden on varmistettava, että 112-numero otetaan käyttöön yhtenäisenä Euroopan hätänumerona yleisissä televerkoissa sekä tulevissa digitaalisissa monipalveluverkoissa ja yleisissä matkaviestinpalveluissa. Päätöksen mukaan yhtenäinen Euroopan hätänumero voidaan toteuttaa rinnakkain olemassa olevien kansallisten hätänumeroiden kanssa.

Vaikka päätöksessä säädetään, että yhtenäinen Euroopan hätänumero olisi otettava käytöön viimeistään 31. joulukuuta 1992, siinä säädetään myös poikkeuksista 31. joulukuuta 1996 asti, jos aiemman määräpäivän noudattaminen olisi mahdotonta tai liian kallista. Jotkut jäsenvaltiot pyysivät, että niihin sovellettaisiin tällaista poikkeusta, koska yhtenäisen hätänumeron käyttöönotto edellytti kansallisen puhelinnumerojärjestelmän huomattavaa muuttamista, mikä on monimutkaista ja aikaavievää.

Komissio on seurannut tiiviisti neuvoston päätöksen 91/396/ETY saattamista osaksi kansallista lainsäädäntöä ja sen täytäntöönpanoa jäsenvaltioissa ja esittänyt useaan otteeseen tätä koskevia kertomuksia parlamentin vetoomusvaliokunnalle (2. helmikuuta 1995, 22. marraskuuta 1995, 9. - 13. kesäkuuta 1997). Rikkomisesta johtuvat menettelyt käynnistettiin viime vuonna kolmea jäsenvaltiota (Portugali, Espanja ja Kreikka) vastaan, jotka eivät vielä olleet ilmoittaneet kansallisia täytäntöönpanotoimenpiteitä. Kansallisten toimenpiteiden ilmoitusten perusteella kahdessa näistä (Portugali ja Espanja) on ratkaistu ongelmat, jotka liittyvät päätöksen saattamiseen osaksi kansallista lainsäädäntöä. Näitä maita koskevat rikkomisesta johtuvat menettelyt on näin ollen lopetettu. Kreikka ei kuitenkaan ole vielä ilmoittanut mistään toimenpiteistä tältä osin.

Jollei oteta lukuun jäsenvaltiota, joka ei ole vielä pannut täytäntöön neuvoston päätöstä, komissiolla ei ole tietoa mistään 112-hätänumeron käyttöönottoa koskevista ongelmista.

Komissio seuraa jatkossakin tiivisti asian kehittymistä ja ryhtyy tarvittaessa toimiin sen varmistamiseksi, että yhtenäinen eurooppalainen hätänumero on käytössä koko yhteisössä.